text: Nedbrud på telefonnet lammede sygehustelefoner
  24 august 2019 kl. 19.09
  Lørdag kunne patienter have store udfordringer med at ringe til både sygehuse og lægevagten i Region Syddanmark. Alt kører igen søndag morgen. 
  Artiklen er opdateret med information om, at der ikke længere er problemer med telefonnettet. 
  Et nedbrud på TDC's telefonnet gav store problemer i Region Syddanmark lørdag og betød, at patienter kunne have store udfordringer med at komme igennem til sygehusene eller lægevagten.
  I løbet af natten til søndag er telefonnettet kommet op at køre igen. Region Syddanmark skal nu teste deres telefonsystem igennem, men patienter kan igen ringe til sygehusene og lægevagten. Det fortæller koncerndirektør i Region Syddanmark, Kurt Espersen. 
  Lørdag var situationen en anden: 
  - Seneste melding er, at sygehusene har både udfordringer med at ringe ud og modtage opkald. Det samme gælder lægevagten, siger Kurt Espersen, som er  koncerndirektør i Region Syddanmark.
  Patienter henvises derfor til at møde direkte op i akutmodtagelsen på deres nærmeste hospital, hvis ikke de kan komme i kontakt med hverken sygehus eller lægevagten.
  Telefonproblemerne startede allerede fredag eftermiddag med periodiske udfald, men er i løbet af i dag blot taget til.
  Lige nu ved Region Syddanmark fortsat ikke, hvornår telefonnettet forventes at være oppe at køre.
  